- దీపావళి నుంచి 7500-8000 స్థాయి వద్దే
- 'పరిధి' దాటితేనే భవిష్యత్తులో ప్రగతి 'ర్యాలీ'
- ప్రశ్నార్థకంగా మారిన క్రిస్మస్‌ ర్యాలీ
- ఈ వారం తీవ్ర ఒడుదుడుకులు తప్పవు
ముంబయి: దేశీయ స్టాక్‌ మార్కెట్లకు స్పషమైన దిశంటూ లేకుండా పోవడంతో గత కొన్ని రోజులుగా ఆవి తీవ్ర ఒడుదొడుకులకు లోనవుతునే వస్తున్నాయి. దీపావళి నుంచి నిఫ్టీ 7500-8000 పాయింట్ల స్థాయి వద్దే తచ్చాడుతోంది. కొన్ని నిర్ధారిత స్టాక్‌లలో మాత్రమే మెరుగైన కొనుగోళ్లు అమ్మకాలు నమోదు కావడం కనిపిస్తున్నాయని మార్కెట్‌ విశ్లేషకులు చెబుతున్నారు. ఎదైన ప్రధాన సంఘటన చోటు చేసుకొని మార్కెట్లకు ఊతం లభిస్తే తప్ప స్టాక్‌ మార్కెట్లలో మరింత స్థిరీకరణ జరిగే అవకాశం లేదని విశ్లేషకులు చెబుతున్నారు. అమెరికా వడ్డీరేట్ల పెంపు నేపథ్యం, చమురు, కమోడిటీ ధరలు క్షీణిస్తున్న నేపథ్యంలో గత కొన్ని రోజులుగా ఎఫ్‌ఐఐలు భారీగా నిధులను తరలించుకుపోవడం మార్కెట్లను నేల చూపులు చూసేలా చేశాయి. అయితే గత రెండు మూడు సెషన్ల నుంచి ఎఫ్‌ఐఐలు నిధుల తరలింపు కొంత మేర తగ్గడం శుభపరిణామం. మార్కెట్లు గత కొన్ని వారాలుగా నిఫ్టీ 7500-8000 పాయింట్ల శ్రేణిలోనే తచ్చాడుతుండడం మదుపరుల విశ్వాసాన్ని ప్రభావితం చేస్తోంది. 8000 పాయింట్ల స్థాయిని దాటితేనే మార్కెట్లలో టెక్నికల్‌ ర్యాలీలు, షార్ట్‌ కవరింగ్‌లు పెరిగే అవకాశాలు ఉన్నట్లుగా మార్కెట్‌ వర్గాలు చెబుతున్నాయి.
ప్రభావం చూపని ఫెడ్‌ నిర్ణయం
అమెరికా కేంద్ర బ్యాంకు ఫెడ్‌ వడ్డీరేట్ల పెంపు విషయంలో ఒక స్పష్టమై ప్రకటన రావడంతో మార్కెట్లు గత వారం పరుగులు పెట్టాయి. పెంపు కూడా ఆమోదయోగ్యంగానే ఉండడంతో గత వారం జరిగిన అయిదు ట్రేడింగ్‌ సెషన్లకుగాను నాలుగు సెషన్లు లాభాల్లోనే నిలిచాయి. ఫెడ్‌ వడ్డీరేట్ల పెంపు ప్రభావం భారత మార్కెట్లపై అంతగా కనిపించలేదు. దీనికి తోడు అమెరికా ఆర్థిక వ్యవస్థ వృద్ధి పథంలోనే ఉందనీ.. దశల వారీగా వడ్డీరేట్లను సవరిస్తూ సాగుతామని ఫెడ్‌ చేసిన ప్రకటన ప్రపంచ మార్కెట్లలో విశ్వాసం నింపింది. దీంతో శుక్రవారంతో ముగిసిన వారంలో బీఎస్‌ఈ సెన్సెక్‌్‌ దాదాపు 475 పాయింట్ల (దాదాపు రెండు శాతం) మేర పెరిగి 25,519 పాయింట్లకు చేరింది. మరోవైపు ఎన్‌ఎస్‌ఈ సూచీ నిఫ్టీ కూడా దాదాపు 152 పాయింట్ల మేర పెరిగి 7762 పాయింట్ల స్థాయి వద్ద నిలిచింది. మార్కెట్‌ విస్తృతి మెరుగ్గా కనిపించింది. బీఎస్‌ఈ మిడ్‌కాప్‌ సూచీ 3.2 శాతం మేర, స్మాల్‌ క్యాప్‌ సూచీ 2.8 శాతం మేర ఎగిశాయి.
క్రిస్మస్‌ ర్యాలీ కనిపించేనా..
గ్లోబల్‌ ఇన్వెస్టర్లు పవిత్రమైన క్రిస్మస్‌ రోజుల్లో ఎక్కువగా కొత్త మదింపులను మొదలు పెడుతుంటారు. ఈ నేపథ్యంలో సోమవారంతో ప్రారంభం కానున్న వారంలో క్రిస్మస్‌ ర్యాలీ కనిపించే అవకాశాలు అంతంత మాత్రంగానే ఉన్నాయని మార్కెట్‌ విశ్లేషకులు చెబుతున్నారు.
ముడి చమురు ధరల్లో హెచ్చుతగ్గులు, రపాయి పతనం, ఎఫ్‌ఐఐల పెట్టుబడి ట్రెండ్‌తో పాటుగా పార్లమెంట్‌ సమావేశాల్లో కీలక బిల్లుకు ఆమోదం తదితర అంశాలు ఈ వారంలో మార్కెట్‌ గతిని నిర్దేశించనున్నాయి. క్రిస్మస్‌ సందర్భంగా శుక్రవారం మార్కెట్లకు సెలవు. మరో విశేషం ఏమిటంటే సోమవారం నుంచి సెన్సెక్స్‌లో వేదాంత, హిందాల్కోల స్థానంలో అదానీ పోర్ట్స్‌ అండ్‌ సెజ్‌, ఎషియన్‌ పెయింట్స్‌ స్థానం దక్కించుకోనున్నాయి. దీనికి తోడు అమెరికా, బ్రిటన్‌లు తమ మూడో త్రైమాసికపు జీడీపీ గణాంకాలను వెల్లడించనున్నాయి. ఈ గణాంకాలు ప్రపంచ మార్కెట్లను మరీ ముఖ్యంగా వర్ధమాన దేశాల మార్కెట్లపై ప్రభావం చూపనున్నాయి. దీనికి తోడు అమెరికాలో ఉద్యోగార్థుల డేటా కూడా గురువారం విడుదల కానుంది. క్రిస్మస్‌ నేపథ్యంలో గ్లోబల్‌ ఇన్వెష్టర్లు హాలీడే మూడ్‌లో ఉంటారు కాబట్టి ఈ వారం వారు పెద్దగా స్టాక్‌ క్రయవిక్రయాలపై దృష్టి సారించరు. ఈ నేపథ్యంలో మార్కెట్లలో మందగమనం నెలకొనే పరిస్థితి కనిపిస్తోంది.
మీ స్నేహితులకు రికమెండ్ చెయ్యండి